Domstolene vil ikke umiddelbart nedsætte betalingen til advokater i straffesager, sådan som regeringen lægger op til i forslaget til finansloven for 2017.

- Vi ser ingen grund til at nedsætte den vejledende takst, siger præsidenten i Østre Landsret, Bent Carlsen.

Regeringen regner med at spare 11,2 millioner kroner ved "en forventet justering af taksterne."

- Taksterne er på et passende niveau, siger præsidenten til Ritzau onsdag.

De to landsretter fastsætter nogle vejledende takster, som herefter følges af retterne, når de beregner og fastsætter sagsomkostninger.

Der er tale om retlige afgørelser, understreger Bent Carlsen.

- Der er truffet tusindvis af afgørelser om dette, siger Bent Carlsen.

Taksten er 1700 per time i retten til forsvareren i en straffesag. Den er steget, fordi der var et efterslæb.

Imidlertid argumenterer regeringen med, at taksten er steget mere end den almindelige udvikling i priser og lønninger. Derfor forventer man en nedsættelse.

Denne påstand er blevet afvist af Landsforeningen af Forsvarsadvokater og af brancheorganisationen Danske Advokater.

- Præmissen er ikke korrekt, fastslog formanden for forsvarsadvokaterne, Kristian Mølgaard, tirsdag.

- Forsvarerne er betydeligt ringere aflønnet end andre advokatgrene, har han sagt.

Danske Advokater ser også et principielt problem med regeringens forventning.

- Det står i retsplejeloven, at det er domstolene, der fastsætter salæret. Men nu ser det ud til, at Finansministeriet vil overtage opgaven, mener direktør Paul Mollerup.

Dermed er regeringen ude i en manøvre, der strider imod magtens tredeling, mener han.

I øvrigt vil regeringen også spare 3,8 millioner kroner på udgifter til retshjælp og fri proces. Altså juridisk assistance til mennesker med lav indkomst.